Il-Kunsill tawwal il-mandat tal-uffiċċju ta' koordinazzjoni tal-UE għall-appoġġ tal-pulizija Palestinjana (EUPOL COPPS), kif ukoll il-mandat tal-missjoni tal-UE ta' assistenza fil-fruntiera għall-punt ta' qsim ta' Rafah (EU BAM Rafah), sat-30 ta' Ġunju 2018. Dawn il-missjonijiet huma parti mill-isforzi aktar ġenerali tal-UE b'appoġġ għall-bini tal-istat Palestinjan fil-kuntest tal-ħidma għal soluzzjoni komprensiva tal-konflitt bejn l-Iżrael u l-Palestina, ibbażata fuq soluzzjoni ta' żewġ stati. EUPOL COPPS ilha minn Jannar tal-2006 tgħin lill-Awtorità Palestinjana fil-bini tal-istituzzjonijiet ta' stat futur tal-Palestina fl-oqsma tal-pulizija u l-ġustizzja kriminali. Bil-kontribut tagħha għar-riforma tas-settur tas-sigurtà u tal-ġustizzja, il-missjoni tappoġġa l-isforzi biex tiżdied is-sigurtà tal-popolazzjoni Palestinjana u biex jissaħħaħ l-istat tad-dritt. Ġew allokati € 12.372 miljun għall-attivitajiet tal-missjoni bejn l-1 ta' Lulju 2017 u t-30 ta' Ġunju 2018. Il-Kunsill estenda wkoll il-mandat ta' EU BAM Rafah sat-30 ta' Ġunju 2018. Il-missjoni għandha l-mandat li tipprovdi preżenza ta' parti terza fil-punt ta' qsim ta' Rafah biex tikkontribwixxi għall-bini tal-fiduċja bejn il-Gvern tal-Iżrael u l-Awtorità Palestinjana, fost l-oħrajn permezz tat-tisħiħ tal-kapaċitajiet Palestinjani fl-aspetti kollha tal-ġestjoni tal-fruntiera f'Rafah. Il-missjoni tinsab lesta li tibgħat il-persunal tagħha lejn il-punt ta' qsim ta' Rafah ladarba s-sitwazzjoni politika u tas-sigurtà tkun tippermetti. Il-baġit tal-missjoni għall-perjodu bejn l-1 ta' Lulju 2017 u t-30 ta' Ġunju 2018 jammonta għal € 1.98 miljun.